Document ID: 31988D0307

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 2ας Μαΐου 1988
σχετικά με την επιλεξιμότητα των δαπανών για τη βελτίωση των μέσων επιτήρησης και ελέγχου που απαιτούνται για την εφαρμογή του κοινοτικού καθεστώτος διατήρησης των αλιευτικών πόρων
(Τα κείμενα στην ισπανική, δανική, αγγλική, γαλλική, ολλανδική και πορτογαλική γλώσσα είναι τα μόνα αυθεντικά)
(88/307/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 87/278/ΕΟΚ του Συμβουλίου της 18ης Μαΐου 1987 σχετικά με τη χρηματοδοτική συμμετοχή της Κοινότητας για τη βελτίωση των αναγκαίων μέσων επιτήρησης και ελέγχου για την εφαρμογή του κοινοτικού καθεστώτος διατήρησης των αλιευτικών πόρων (1), και ιδίως την παράγραφο 4 του παραρτήματος της απόφασης αυτής,
Εκτιμώντας:
ότι, σύμφωνα με την απόφαση 87/278/ΕΟΚ, η Επιτροπή έλαβε αιτήσεις για τη χρηματοδοτική συμμετοχή της Κοινότητας·
ότι οι αιτήσεις αφορούν δαπάνες για τον εξοπλισμό πληροφορικής επεξεργασίας και διαβίβασης στοιχείων, για την καταγραφή και τον εντοπισμό των αλιευτικών δραστηριοτήτων, καθώς και για τη βελτίωση των ελαφρών ναυτικών σκαφών και του εξοπλισμού των σκαφών επιτήρησης· ότι οι εν λόγω δαπάνες θα συμβάλουν στη βελτίωση των μέσων επιτήρησης και ελέγχου για την εφαρμογή του κοινοτικού καθεστώτος διατήρησης των αλιευτικών πόρων·
ότι μέρος των προβλεπομένων δαπανών δεν είναι επιλέξιμο δεδομένου ότι αφορούν δαπάνες για τον εξοπλισμό σκαφών επιτήρησης που θα ασκούν δραστηριότητες σε περιοχές οι οποίες, επί του παρόντος, δεν υπόκεινται στο καθεστώς εφαρμογής του κοινοτικού συστήματος διατήρησης των πόρων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι δαπάνες που αναφέρονται στο παράρτημα και ανέρχονται στο ποσό των 11 013 047 ECU είναι επιλέξιμες για χρηματοδοτική συμμετοχή σύμφωνα με τους όρους της απόφασης 87/278/ΕΟΚ.
Άρθρο 2
Η παρούσα απόφαση απευθύνεται στο Βασίλειο της Δανίας, στο Βασίλειο της Ισπανίας, στη Γαλλική Δημοκρατία, στην Ιρλανδία, στο Βασίλειο των Κάτω Χωρών, στην Πορτογαλική Δημοκρατία και στο Ηνωμένο Βασίλειο της Μεγάλης Βρετανίας και Βόρειας Ιρλανδίας.
Βρυξέλλες, 2 Μαΐου 1988.

Labels: 19
5
6